Mo dáhùn mo sì wí pé: “Àkàrà-oògùn,” òun náà fèsì ó ní, “Èmi náà nù-un.” Mo sì tún pè é lẹ́ẹ̀kejì mo ní, “Àkàrà-oògùn,” òun náà si tún fèsì ó wí pé, “Bẹ́ẹ̀ náà ni, máa bá ọ̀rọ̀ rẹ lọ.” Mo tún pè é lẹ́ẹ̀kẹta pẹ̀lú mo wí pé, Àkàrà-oògùn, òun náà sí ẹ̀rín, ó fi ọwọ́ sọ àyá, ó wí tìgbéragatìgbéraga, ó ní, ‘Àkàrà-oògùn ni orúkọ mi, orúkọ ńlá ni mo ń jẹ́, oríkì ti ó rọ̀ mí lọ́rùn ni mo gbà, ìrìn ẹsẹ̀ tí ó yẹ mi ni mo ń rìn kiri, èmi ni ọ̀rẹ́ rẹ àtijọ́, bẹ́ẹ̀ ni agbára mi kò dínkù, egungun ń bẹ lára okùnrin; ki ọwọ́ bọ àpò rẹ, bóyá ohun ìkọ̀wé le wà níbẹ̀, gọngọ á sọ lónìí; mo ní iṣẹ́ láti rán ọ si àwọn ọmọ aráyé, nítorí ọ̀rọ̀ pàtàkì ń bẹ ní agbárí, bẹ́ẹ̀ ni ìmọ̀ràn tí ó níláárí ń bẹ ní àtàrí mi, nítorí náà mo fi orúkọ àwọnn ènìyàn dúdú bẹ̀ ọ́, jọ́wọ́ dọ̀bálẹ̀ lórí àpáta, kí á fi àpáta ṣe tábìlì wa, kí èmi dúró gẹ́gẹ́ bí alága, kí ìwọ dúró gẹ́gẹ́ bí akọ́wé, kí ewéko igbó sì dúró gẹ́gẹ́ bí ọmọ ẹgbẹ́ fún wa.
Mo dahun mo si wi pe: “Akara-oogun,” oun naa fesi o ni, “Emi naa nu-un.” Mo si tun pe e leekeji mo ni, “Akara-oogun,” oun naa si tun fesi o wi pe, “Bee naa ni, maa ba oro re lo.” Mo tun pe e leeketa pelu mo wi pe, Akara-oogun, oun naa si erin, o fi owo so aya, o wi tigberagatigberaga, o ni, ‘Akara-oogun ni oruko mi, oruko nla ni mo n je, oriki ti o ro mi lorun ni mo gba, irin ese ti o ye mi ni mo n rin kiri, emi ni ore re atijo, bee ni agbara mi ko dinku, egungun n be lara okunrin; ki owo bo apo re, boya ohun ikowe le wa nibe, gongo a so lonii; mo ni ise lati ran o si awon omo araye, nitori oro pataki n be ni agbari, bee ni imoran ti o nilaari n be ni atari mi, nitori naa mo fi oruko awonn eniyan dudu be o, jowo dobale lori apata, ki a fi apata se tabili wa, ki emi duro gege bi alaga, ki iwo duro gege bi akowe, ki eweko igbo si duro gege bi omo egbe fun wa.